《酬李公寅留别》
宋代·李复

归风何急动征车，几夕相逢意有余。
绿暗河桥冰泮后，云藏山径雪晴初。
登门曾上千重峻，游刃将惊万窾虚。
他日再来宁可约，北鸿时付一行书。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。